Ժո

Ժուան Ալվես դի Ասիս Սիլվա (պորտ.-բրազ. João Alves de Assis Silva, մարտի 20, 1987(1987-03-20), Սան Պաուլո, Բրազիլիա), ավելի հայտնի որպես՝ Ժո (պորտ.-բրազ. Jô), բրազիլացի ֆուտբոլիստ, «Կորինտիանս» ակումբի հարձակվող։ «Կորինտիանսի» սան, հանդես է եկել նաև մոսկովյան ԲԿՄԱ-ի, «Մանչեսթեր Սիթիի» և այլ ակումբների կազմերում։ Բրազիլիայի ազգային հավաքականի ֆուտբոլիստ։


== Կենսագրություն ==

Ժոն ծնվել է 1987 թվականի մարտի 20-ին Սան Պաուլո բրազիլական քաղաքում։ Նա մեծացել է Սապոպեմբա աղքատ թաղամասում։ Ժոյի հայրը նույնպես ֆուտբոլիստ է եղել, հանդես է եկել «Գուարանի Ադմանանիտա» և «Իտումբիարա» ակումբների կազմում։ 1997 թվականին Ժոն ընդունվում է «Կորինտիանս» ակումբի ֆուտբոլային դպրոցը։ 2002 թվականին հրավեր է ստանում Բրազիլիայի երիտասարդական հավաքականի կողմից և այդ տարի դառնում է երիտասարդական ակումբների միջև ընթացող Բրազիլիայի գավաթի խաղարկության հաղթող։ 2003 թվականի հունիսի 29-ին նա նշում է իր նորամուտը «Կորինտիանսի» կազմում «Գուարանիի» դեմ կայացած խաղում և այդպիսով դառնում է ակումբի պատմության ամենաերիտասարդ ֆուտբոլիստը։ «Կորինտիանսի» կազմում նա հեղինակում է իր առաջին գոլը նույն տարվա օգոստոսին։ 2005 թվականին Ժոն դառնում է Բրազիլիայի չեմպիոն։ Ակումբի կազմում անցկացրած երեք մրցաշրջանների շրջանակներում Ժոն Բրազիլիայի առաջնությունում մասնակցում է 113 հանդիպման և դառնում է 18 գոլի հեղինակ։
2005 թվականի դեկտեմբերին Ժոն հինգ տարի ժամկետ ունեցող պայմանագիր է կնքում մոսկովյան «ԲԿՄԱ»-ի հետ. ինչպես հետո նա խոսում է այդ տեղափոխության մասին պատճառը՝ փողն էր, որի շնորհիվ նա կկարողանար ապահովել ընտանիքին։ «Բանակայինների» կազմում Ժոն նշում է իր նորամուտը Առաջին ալիքի գավաթի խաղարկության շրջանակներում, իսկ առաջին գոլը հեղինակում է ընդդեմ՝ «Շախտյորի»։ 2006 թվականի մրցաշրջանում Ժոն դառնում է «ԲԿՄԱ»-ի մրցաշրջանի լավագույն ռմբարկու՝ առաջնության առաջին շրջանում հեղինակելով 14 գոլ։ Սակայն վնասվածքը նրան թույլ չի տալիս շարունակել պայքարը լավագույն ռմբարկուների շրջանակներում և Ժոն դառնում է առաջնության լավագույն երկրորդ ռմբարկուն։
2007 թվականին Ժոն չի ուղևորվում Ամերիկայի գավաթի «հետևից», որպեսզի Բրազիլիայի երիտասարդական հավաքականի կազմում մասնակցի աշխարհի առաջնությանը, իսկ հետո նա արդեն ազգային հավաքականի կազմում անցկացնում է իր առաջին հանդիպումը՝ Թուրքիայի ազգային հավաքականի դեմ կայացած ընկերական խաղում փոխարինում կատարելով։ 2007 թվականի մրցաշրջանում Ժոն իր հեղինակած 13 գոլերի շնորհիվ արդեն կարիերայում երկրորդ անգամ դառնում է «ԲԿՄԱ»-ի մրցաշրջանի լավագույն ռմբարկու, իսկ ՈՒԵՖԱ-ի պաշտոնական «Champions» ամսագիրը Ժոյին ճանաչում է, որպես Եվրոպայի հինգ լավագույն երիտասարդ ֆուտբոլիստներից մեկը։ 2008 թվականի մրցաշրջանը բրազիլացին սկսում է հաջողությամբ՝ անցկացրած 8 խաղերում 3 գոլ հեղինակելով։
2008 թվականի հուլիսի 2-ին Ժոն պայմանագիր է կնքում անգլիական «Մանչեսթեր Սիթիի» հետ։ Գործարքի արժեքը կազմում է 18 մլն ֆունտ սթերլինգ, ինչը այդ պահին մանչեսթերյան ակումբի համար համարվում էր ռեկորդային տրանսֆերային գումար։ Պայամանագիրը կնքված էր 4 տարի ժամկետով։ Ավելի ուշ «The Telegraph» բրիտանական ամսագիրը այդ տեղափոխությունը ընդգրկում է ԱՊԼ-ի պատմության ամենավատ տրանսֆերների շարքը։ Անգլիական ակումբ տեղափոխվելուց հետո Ժոն մասնակցում է Օլիմպիական խաղերին, որտեղ երրորդ տեղի համար ընթացող պայքարում շնորհիվ իր կողմից հեղինակված երկու գոլերի՝ հավաքականի հետ դառնում է այդ մրցության բրոնզե մեդալակիր։
2009 թվականին Ժոն նախ կնքելով վարձավճարային պայմանագիր համալրում է «Էվերթոնի» կազմը, այնուհետև երկարաձգում է այդ պայմանագիրը ևս մեկ տարով։ Սակայն 2010 թվականի ձմռանը լիվերպուլյան ակումբը խզում է նրա հետ կնքաված պայմանագիրը, քանի որ Ժոն ինքնակամ գնացել էր Բրազիլիա։ Այդ ակումբի կազմում Ժոն անցկացնում է 15 հանդիպում և դառնում է 6 գոլի հեղինակ։
2010 թվականի հունվարի 21-ին Ժոն կրկին վարձավճարային պայամանգիր կնքելով համալրում է թուրքական «Գալաթասարայի» կազմը։ 2011 թվականի հուլիսի 20-ին պաշտոնապես հայտարարվում է, որ Ժոն դառնալու է բրազիլական «Ինտերնասոնալի» ֆուտբոլիստը, որը նա լքում է մեկ տարի անց՝ կարգապահության հետ կապված խնդիրների պատճառով։
2012 թվականի մայիսից Ժոն հանդես է եկել «Ատլետիկո Մինեյրոյի» կազմում, ուր տեղափոխվել էր 2,5 մլն եվրոյի դիմաց։ Իր առաջին խաղերից սկսած նա բարձր արդյունավետություն է ցուցադրում իր նոր ակումբի կազմում։ 2013 թվականին Ժոն դառնում է ակումբի առանցքային ֆուտբոլիստներից մեկը, որը օգնում է «Ատլետիկոյին» հասնել իր պատմության մեջ Լիբերտադորեսի գավաթի խաղարկություն առաջին հաղթանակին։ Ռոնալդինյոյի, Վիկտորի և Պերրեի հետ միասին նա դառնում է 4 ֆուտբոլիստներից մեկը, որը ակումբի կազմում մասնակցում է մրցաշարի շրջանակներում կայացած 14 հանդիպումներին։ Բացի դրանից Ժոն դառնում է այդ մրցաշարի լավագույն ռմբարկուն իր հեղինակած 7 գոլերի շնորհիվ։ Եզրափակիչ փուլի պատասխան՝ «Օլիմպիա Ասունսոնի» դեմ կայացած խաղում Ժոն բացում է խաղի հաշիվը, իսկ հետո հարձակվողը հաջողությամբ իրացնում է հետխաղյա 11 մետրանոց հարվածաշարում իրեն տրամադրված հարվածը։
2007 թվականից հետո առաջին անգամ Ժոն հրավիրվում է ազգային հավաքական՝ 2013 թվականի Կոնֆեդերացիաների գավաթի խաղարկության մասնակցություն ունենալու նպատակով։ Բրազիլիայի հավաքականի կազմում նա դուրս է գալիս խաղադաշտ Ճապոնիայի հավաքականի դեմ կայացած խաղի 81-րդ րոպեում։ 12 րոպե անց Ժոն գոլ է հեղինակում Ճապոնիայի դարպասը և այդպիսով սահմանում է հանդիպման վերջնական՝ 3-0 հաշիվը։ Այդ գոլը նա նվիրում է մոսկովյան «ԲԿՄԱ»-ին, որտեղ անցկացրել էր իր երիտասարդությունը։ Մրցաշարի երկրորդ խաղում նա դուրս է գալիս խաղադաշտ հանդիպման 83-րդ րոպեին և գոլի հեղինակ է դառնում 93-րդ րոպեին։ 2013 թվականի նոյեմբերին Բրազիլիայի ազգային հավաքականի գլխավոր մարզիչ Լուիս Ֆելիպե Սկոլարին ընդգրկում է 2014 թվականի աշխարհի առաջնության համար կազմված հայտացուցակում Ժոյին։ 2015 թվականի հուլիսի 1-ին Ժոն երեք տարի ժամկետով պայմանագիր է կնքում Դուբայի «Ալ-Շաբաբ» ֆուտբոլային ակումբի հետ։
2016 թվականի փետրվարի 5-ին Ժոն համալրում է «Ցզյանսուն Սունին» չինական ակումբի կազմը, ուր տեղափոխվում է 2 մլն եվրոյի դիմաց։ Սակայն արդեն 2016 թվականի ամռանը Ժոն ստիպված է լինում լքել ակումբը՝ առաջնության լեգեոներների սահմանաչափի պատճառով։


== Ձեռքբերումներ ==


=== Ակումբային ===
Բրազիլիայի չեմպիոն (1)։ 2005
Բրազիլիայի գավաթի դափնեկիր (1)։ 2014
Սան Պաուլո նահանգի չեմպիոն (2)։ 2001, 2003
Մինասս Ժերայս նահանգի չեմպիոն (1)։ 2013
Ռուսաստանի չեմպիոն (1)։ 2006
Ռուսաստանի գավաթի դափնեկիր (2)։ 2006, 2008
Ռուսաստանի սուպերգավաթի դափնեկիր (2)։ 2006, 2007
Անգլիայի գավաթի դափնեկիր (1)։ 2011
Լիբերտադորեսի գավաթի դափնեկիր (1)։ 2013
Կոնֆեդերացիաների գավաթի դափնեկիր (1)։ 2013


=== Անձնական ===
Ընդգրկվել է Ռուսաստանի առաջնության լավագույն 33 ֆուտբոլիստների ցանկում (2)։ № 2 (2007); № 3 (2006)
ԲԿՄԱ-ի տարվա լավագույն ռմբարկու 2006 և 2007 թվականներին
Լիբերտադորեսի գավաթի խաղարկության լավագույն ռմբարկու։ 2013 (7 գոլ)


== Ծանոթագրություններ ==


== Արտաքին հղումներ ==
Ֆուտբոլիստի էջը «Մանչեսթեր Սիթիի» պաշտոնական կայքում Archived 2009-11-19 at the Wayback Machine.(անգլ.)
Վիճակագրութունը National Football Teams կայքում(անգլ.)
Պրոֆիլը transfermarkt.com կայքում(անգլ.)
Ֆուտբոլիստի էջը soccerway.com կայքում(անգլ.)
Էջը ՖՌՊԼ-ի պաշտոնական կայքում